ফুটবল নাকি জাস্টিন বিবারের অনুষ্ঠান— এ দেশে কার গুরুত্ব বেশি? প্রশ্নটা আমজনতার সামনে রাখা হলে সম্ভবত বেশি ভোট পড়বে জাস্টিন বিবারের ঝুলিতেই!
অবাক হওয়ার মতো ঘটনা হলেও এটাই নির্মম সত্যি। না হলে ফিফা অনূর্ধ্ব ১৭ বিশ্বকাপ শুরুর মাত্র পাঁচ মাস আগে মুম্বইয়ের ডি ওয়াই পাটিল স্টেডিয়ামে কানাডার বিখ্যাত পপ গায়ক জাস্টিন বিবার লাইভ অনুষ্ঠান করার ছাড়পত্র পান কিসের ভিত্তিতে? বিবার শুক্রবার টুইট করেছেন, ‘২২ ফেব্রুয়ারি থেকে ভারতে টিকিট বিক্রি শুরু হবে। ১০ মে ডি ওয়াই পাটিল স্টেডিয়ামে দেখা হবে’।
অথচ মুম্বইয়ের এই স্টেডিয়াম নির্বাচিত হয়েছে অনূর্ধ্ব-১৭ বিশ্বকাপের জন্য। ২০ মার্চ ফিফার প্রতিনিধিদের ফের স্টেডিয়াম পরিদর্শন করার কথা রয়েছে। তারপর বিশ্বকাপের জন্য সবুজ সঙ্কেত দেওয়া হবে। উল্লেখ্য এই মুহূর্তে ভারতের যে সমস্ত স্টেডিয়াম বিশ্বকাপের জন্য নির্বাচিত হয়েছে, সেগুলোতে মূলত সংস্কারের কাজ চলছে। যে কারণে কোনও ম্যাচ হচ্ছে না নির্বাচিত স্টেডিয়ামগুলোতে। আর এখানেই প্রশ্ন, বিশ্বকাপের ম্যাচ করার ছাড়পত্র পেয়েও কীভাবে এই স্টেডিয়ামে বিবারের অনুষ্ঠান হচ্ছে? 
শুক্রবার স্থানীয় টুর্নামেন্ট ডিরেক্টর হাবিয়ার সিপ্পি বিষয়টা খতিয়ে দেখতে স্টেডিয়ামে গিয়েছিলেন। তাঁকে বলা হয়েছে, এতে মাঠের কোনও ক্ষতি হবে না। যা শুনে নাম প্রকাশে অনিচ্ছুক ফেডারেশনের এক কর্তা প্রশ্ন তুলেছেন, ‘‘স্টেডিয়ামে অনুষ্ঠান হবে অথচ মাঠ বা পাশ্বপর্তী এলাকার কোনও ক্ষতি হবে না, এটা সম্ভব নাকি? ক্রিকেট বিশ্বকাপের আগে কি এরকম অনুষ্ঠান করার ছাড়পত্র পেত কোনও স্টেডিয়াম?’’
স্বভাবতই আরও একবার তীব্র বিতর্কের মুখে ভারতীয় ফুটবল!